Blinde og stærkt svagsynede og beskæftigelse – 2023

Arbejdsmarkedet har brug for flere hænder, og vi skal alle have mulighed for at udleve vores potentiale, og bidrage med det, vi nu en gang kan. Det er godt for den enkelte og det er godt for samfundet. Desværre er det ikke lykkes at få alle med, idet beskæftigelsesgraden blandt blinde og stærkt svagsynede halter langt efter. I 2015 havde 32 % af Dansk Blindesamfunds medlemmer i alderen 18 til 64 år en tilknytning til arbejdsmarkedet, og som det fremgår nedenfor er der ingen mærkbar, positiv udvikling sket siden. Instituttet for Blinde og Svagsynede (IBOS) har offentliggjort tilsvarende tal for en bredere gruppe af synshandicappede, som også inkluderer personer med synshandicap, der ikke lever op til Dansk Blindesamfunds medlemskriterium.

# 1. Fakta om blinde og stærkt svagsynedes beskæftigelsesgrad

Dansk Blindesamfund har ca. 2.300 medlemmer, der alle er blinde eller stærkt svagsynede (synsrest max 10 %) i alderen 20 til 64 år. Nedenstående registertræk er foretaget i samarbejde med Instituttet for Blinde og Svagsynede.

Tabel 1. Andel af borgere i alderen 20 til 64, der er i beskæftigelse, november 2021 (Danmarks Statistik og IBOS)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|   | 20-24 år | 25-29 år | 30-34 år | 35-39 år | 40-44 år | 45-49 år | 50-54 år | 55-59 år | 60-64 år | Alle 20 – 64 år |
| Blinde og stærkt svagsynede medlemmer af Dansk Blindesamfund | 19% | 32% | 48% | 45% | 41% | 40% | 33% | 26% | 21% | 32% |
| Befolkningen som helhed | 70% | 75% | 80% | 83% | 85% | 85% | 83% | 80% | 67% | 77% |

Som det fremgår af tabellen oven for, er det svært for blinde og stærkt svagsynede at fastholde en tilknytning til arbejdsmarkedet, og beskæftigelsesgraden falder drastisk med alderen. Til sammenligning fremgår det af Vive’s[[1]](#footnote-1) seneste undersøgelse af handicap og beskæftigelse, at 60 % af borgere med et handicap i alderen 16 til 64 år var i beskæftigelse. En undersøgelse gennemført af Dansk Blindesamfund[[2]](#footnote-2) fra 2021 giver indikationer på:

* At 75 % af de erhvervsbeskæftigede medlemmer har udfordringer ift. at anvende digitale materialer i forbindelse med deres arbejde.
* At 40 % har behov for mere undervisning i brugen af synskompenserende software og hjælpemidler.
* At 33 % har behov for mere undervisning i brugen af software som Excel og PowerPoint samt arbejdspladsspecifik software og systemer, som arbejdspladsen forventer at man kan anvende.

# 2. Sådan vender vi udviklingen!

Vi har behov for at der investeres i et mere fleksibelt, mangfoldigt og (digitalt) inkluderende arbejdsmarked. Der skal være mere fokus på muligheder og mindre på begrænsninger. Synsfaglig udredning skal altid inddrages i sagsbehandlingen i jobcentrene.

Forudsætningerne for, at der fremover kan ske positive forandringer og flere blinde og stærkt svagsynede kan finde fodfæste på arbejdsmarkedet er:

1) Mere fleksibilitet i de handicapkompenserende ordninger, herunder den personlige assistance

Kompensation er i udgangspunktet en kompleks størrelse, som kræver viden om samspillet mellem hjælpemidler og kompensation. Der er derfor behov for inddragelse af synsfaglig viden i sagsbehandlingen om arbejdsrelaterede hjælpemidler og personlig assistance til blinde og stærkt svagsynede.

* Brugen af personlig assistance bør tilrettelægges mere fleksibelt.
* Der er behov for at kunne få akut hjælp til at tilgængeliggøre utilgængelige digitale materialer og løsninger.
* Der bør være mulighed for støtte til befordring til og fra arbejde.

2) Fokus på kompetenceudvikling

* Der skal være mulighed for løbende udvikling af både faglige kompetencer samt kompetencer til effektivt at kunne bruge synskompenserende hjælpemidler.
* Der er behov for at have forsørgelsesgrundlaget i orden i de perioder, hvor den enkelte har behov for at dygtiggøre sig fx ved at arbejdsgiveren udbetaler den sædvanlige løn og kompenseres herfor.

3) Fokus på støtten til borgere og virksomheder

* Det er den håndholdte, virksomhedsrettede indsatser der er det mest effektive redskab til at få ledige med særlige behov ind på arbejdsmarkedet.
* Der er behov for at se på virksomhedernes incitamenter ift. at inkludere mennesker med synshandicap på arbejdsmarkedet.
* Der er behov for løbende og målrettet holdningsbearbejdning, så virksomhederne ser muligheder i stedet for begrænsninger.
* Der er behov for let og uhindret adgang til viden specifikt om synshandicap og beskæftigelse

4) Fokus på mere viden om blinde og svagsynede i beskæftigelse

* Der er behov for at undersøge blinde og svagsynedes muligheder og begrænsninger ift. beskæftigelse mere dybdegående. Vi ved ikke nok om, hvor det går galt eller hvad der bidrager til at få og fastholde flere i beskæftigelse.

*/senest opdateret den 4. marts 2024*

1. Mona Larsen m.fl. (2022): ”Handicap og beskæftigelse”. Vive. Undersøgelsen, der tager afsat i selvvurderet handicap, bygger på svar fra knap 16.000 respondenter i Arbejdskraftsundersøgelsen, AKU – 4. kvartal 2022) [↑](#footnote-ref-1)
2. Dansk Blindesamfund: ”Blinde og svagsynede erhvervsbeskæftigedes brug af digitale platforme mv.” (undersøgelsen er ikke offentliggjort) [↑](#footnote-ref-2)